Si tens experiència professional però no reconeguda oficialment, acreditar les teves competències professionals et pot obrir noves perspectives de futur.
Enguany una nova convocatòria ofereix 722 places en centres que depenen del Departament d'Educació, en vuit àmbits: acció social, biocides, condicionament físic i ioga, dependència i teleassistència, emergències sanitàries, microinformàtica i confecció i publicació de pàgines web, salvament i socorrisme, i treball de neteja.
Pots tramitar la sol·licitud de preinscripció del 5 al 19 de setembre de 2019.
El procediment d'avaluació i acreditació de competències professionals et permet obtenir un reconeixement oficial de destreses i coneixements que has anat adquirint a partir d'experiències laborals o d'activitats formatives en àmbits no formals.
L'acreditació oficial de les teves competències professionals et permetrà completar la teva formació en cicles de formació professional o, si escau, obtenir una titulació oficial que et facilitarà la contractació laboral.
En el web http://acreditat.gencat.cat/ca/ trobaràs els centres que duen a terme el procediment en els diferents àmbits.
Cada centre té un nombre limitat de places.
Si en el període preinscripció no s'assignen totes, els centres poden admetre noves sol·licituds fins exhaurir-les.
Cal tenir els requisits següents:
a) La nacionalitat espanyola, o haver obtingut el certificat de registre de ciutadania comunitària o la targeta de familiar de ciutadà o ciutadana de la Unió Europea o ser titular d'una autorització de residència o, de residència i treball a Espanya en vigor, en els termes establerts en la normativa espanyola d'estrangeria i immigració, o haver presentat la sol·licitud de protecció internacional prevista a l'article 16 de la Llei 12/2009, de 30 d'octubre, reguladora del dret d'asil i de la protecció subsidiària.
b) 18 anys per a les unitats de competència de nivell 1 o 20 anys per a les unitats de competència de nivell 2 i 3 a 31 d'agost de 2019.
c) Experiència laboral i/o formació no formal relacionada amb les competències professionals que es volen acreditar.
En els últims 10 anys transcorreguts abans de l'1 de setembre de 2019, cal tenir:
En el cas d'experiència laboral, per a unitats de competència de nivell 1, justificar 2 anys d'experiència laboral amb un mínim de 1.200 hores treballades en total i per a unitats de competència de nivell 2 i 3, justificar 3 anys d'experiència laboral amb un mínim de 2.000 hores treballades en total.
En el cas de formació no formal, per a unitats de competència de nivell 1, justificar almenys 200 hores de formació, o per a unitats de competència de nivell 2 i 3, justificar almenys 300 hores.
Fases del procediment d'acreditació
On rebràs ajuda per part d'una persona assessora per preparar l'avaluació, completant el teu historial professional i formatiu.
Al final d'aquesta etapa l'assessor o assessora emet un informe orientatiu.
On es comproven les competències professionals a partir de la documentació aportada, l'informe de l'assessor i de diferents mètodes d'avaluació.
Acreditació de la competència professional
És la fase de la certificació oficial de la unitat de competència avaluada positivament.
La Comissió avaluadora del centre farà públic el resultat de l'avaluació final en el tauler d'anuncis i al web de Tràmits de la Generalitat, accessible des del web http://acreditat.gencat.cat/ca/.
Posteriorment, l'administració educativa podrà reconèixer les competències acreditades i convalidar els mòduls professionals corresponents.
Si participes d'un procés d'avaluació i acreditació professional obtindràs informació sobre quins són els passos que has de seguir per completar el teu itinerari de qualificació professional, i poder obtenir la corresponent titulació oficial.